RO Jurnalul Ofícial al Uniunii Europene 62

32005D0903



JURNALUL OFÍCIAL AL UNIUNII EUROPENE

DECIZIA COMISIEI

din 13 decembrie 2005

de modificare a Deciziei 2005/263/CE de autorizare a statelor membre să adopte, în conformitate cu Directiva 94/55/CE, anumite derogări cu privire la transportul rutier al mărfurilor periculoase

[notificată cu numărul C(2005) 3565]

(Numai textele în limbile engleză, lituaniană și suedeză sunt autentice)

(Text cu relevanță pentru SEE)

(2005/903/CE)

COMISIA COMUNITĂȚILOR EUROPENE,

având în vedere Tratatul de instituire a Comunități Europene,

având în vedere Directiva 94/55/CE a Consiliului din 21 noiembrie 1994 de apropiere a legislațiilor statelor membre cu privire la transportul rutier de mărfuri periculoase (1), în special articolul 6 alineatul (9),

întrucât:

(1) În temeiul articolului 6 alineatul (9) din Directiva 94/55/CE, statele membre trebuie să comunice, în avans, Comisiei derogările lor, pentru prima dată până la 31 decembrie 2002 sau în cel mult doi ani de la ultima dată de aplicare a versiunilor modificate ale anexei la directivă.

(2) Directiva 2003/28/CE a Comisiei (2) a modificat anexele A și B la Directiva 94/55/CE. În conformitate cu Directiva 2003/28/CE, statele membre au trebuit să pună în vigoare legislația internă până la 1 iulie 2003, ultima dată de aplicare prevăzută la articolul 6 alineatul (9) din Directiva 94/55/CE fiind 30 iunie 2003.

(3) Anumite state membre au comunicat Comisiei, până la 31 decembrie 2003, dorința lor de a adopta derogări de la Directiva 94/55/CE. Prin Decizia 2005/263/CE din 4 martie 2005 de autorizare a statelor membre să adopte anumite derogări în conformitate cu Directiva 94/55/CE privind transportul rutier al mărfurilor periculoase (3), Comisia a autorizat adoptarea de către statele membre a derogărilor stabilite în anexele I și II la această decizie.

(4) Suedia, Regatul Unit și Lituania au comunicat Comisiei, până la 31 decembrie 2004, dorința lor de a adopta noi derogări și de a modifica derogările existente în anexele I și II la Decizia 2005/263/CE. Comisia a examinat notificările pentru a verifica respectarea condițiilor stabilite la articolul 6 alineatul (9) din Directiva 94/55/CE și le-a aprobat. În consecință statele membre respective ar trebui să fie autorizate să adopte derogările respective.

(5) Prin urmare, este necesară modificarea anexelor I și II la Decizia 2005/263/CE.

(6) Măsurile prevăzute prin prezenta decizie sunt în conformitate cu avizul Comitetului pentru transportul mărfurilor periculoase instituit prin articolul 9 din Directiva 94/55/CE,

ADOPTĂ PREZENTA DECIZIE:

Articolul 1

Decizia 2005/263/CE se modifică după cum urmează:

(1) Anexa I se modifică prin derogările enumerate în anexa I la prezenta decizie.

(2) Anexa II se modifică prin derogările enumerate în anexa II la prezenta decizie.

Articolul 2

Prezenta decizie se adresează Republicii Lituania, Regatului Suediei și Regatului Unit al Marii Britanii și Irlandei de Nord.

Adoptată la Bruxelles, 13 decembrie 2005. Pentru Comisie Jacques BARROT Vicepreședintele

(1) JO L 319, 12.12.1994, p. 7. Directivă, astfel cum a fost modificată ultima dată prin Directiva 2004/111/CE a Comisiei (JO L 365, 10.12.2004, p. 25).

(2) JO L 90, 8.4.2003, p. 45.

(3) JO L 85, 2.4.2005, p. 58.

ANEXA I

Derogări pentru statele membre privind anumite mărfuri periculoase în cantități mici

REGATUL UNIT

RO-SQ 15.1 (modificat)

Subiect: Transportul anumitor obiecte radioactive cu risc redus, precum ceasuri, ceasuri de mână, detectoare de fum, cadrane de busole (E1).

Trimitere la anexa la directivă: majoritatea cerințelor din ADR.

Conținutul anexei la directivă: cerințe privind transportul materialelor din clasa 7.

Trimitere la legislația internă: The Radioactive Material (Road Transport) Regulations 2002 Regulation 5(4)(d). The Carriage of Dangerous Goods and Use of Transportable Pressure Equipment Regulations 2004: Regulation 3(10).

Conținutul legislației interne: Exonerarea totală de la aplicarea dispozițiilor legislației interne pentru anumite produse comerciale care conțin cantități limitate de material radioactiv. (Un dispozitiv luminos destinat a fi purtat de o persoană; nu mai mult de 500 detectoare de fum pentru utilizare casnică cu o activitate individuală care nu depășește 40 kBq într-un vehicul sau vehicul de cale ferată; sau nu mai mult de cinci dispozitive luminoase cu tritiu în stare gazoasă cu o activitate individuală care nu depășește 10 GBq într-un vehicul sau vehicul de cale ferată).

Observații: Această derogare este o măsură pe termen scurt care nu va mai fi necesară atunci când modificările similare aduse regulamentelor AIEA vor fi încorporate în ADR.

RO-SQ 15.2 (modificat)

Subiect: exonerare de la aplicarea cerinței de a deține un document de transport pentru anumite cantități de mărfuri periculoase (în afara celor din clasa 7) în conformitate cu definiția de la punctul 1.1.3.6 (E2).

Trimitere la anexa la directivă: 1.1.3.6.2 și 1.1.3.6.3.

Conținutul anexei la directivă: exonerări de la aplicarea anumitor cerințe pentru anumite cantități transportate cu o unitate de transport.

Trimitere la legislația internă: The Carriage of Dangerous Goods and Use of Transportable Pressure Equipment Regulations 2004: Regulation 3(7)(a).

Conținutul legislației interne: documentul de transport nu este necesar pentru cantități mici, cu excepția cazurilor în care acestea fac parte dintr-o încărcătură mai mare.

Observații: Această exonerare este oportună în cazul transportului național, atunci când un document de transport nu este întotdeauna adecvat în situațiile în care este implicată distribuția locală.

RO-SQ 15.3 (modificat)

Subiect: Transportul buteliilor metalice ușoare destinate utilizării la baloanele cu aer cald între locul de umplere și locul de lansare/aterizare (E3).

Trimitere la anexa la directivă: 6.2.

Conținutul anexei la directivă: Cerințe privind construirea și testarea recipientelor de gaze.

Trimitere la legislația internă: The Carriage of Dangerous Goods and Use of Transportable Pressure Equipment Regulations 2004: Regulation 5(15).

Conținutul legislației interne: Permite transportul buteliilor care nu îndeplinesc cerințele ADR pentru transportul substanțelor cu numerele ONU 1011, 1965 și 1987, sub rezerva cerințelor stricte din domeniul aviației.

Observații: Buteliile cu gaz utilizate pentru baloanele cu aer cald sunt proiectate astfel încât să fie cât mai ușoare, ceea ce împiedică respectarea cerințelor obișnuite pentru buteliile cu gaze. Butelia medie pentru baloane are o capacitate de apă de 70 litri, iar cea mai mare nu depășește 90 litri. Vehiculul transportă mai mult de cinci butelii în același timp.

RO-SQ 15.4 (modificat)

Subiect: exonerare de la aplicarea cerinței pentru vehiculele care transportă materiale cu nivel scăzut de radioactivitate de a avea la bord echipamente de stingere a incendiilor (E4).

Trimitere la anexa la directivă: 8.1.4.

Conținutul anexei la directivă: cerința ca vehiculele să poarte la bord echipamente de stingere a incendiilor.

Trimitere la legislația internă: The Radioactive Material (Road Transport) Regulations 2002 Regulation 5(4)(d).

Conținutul legislației interne: elimină cerința de a purta stingătoare de incendiu atunci când se transportă numai ambalaje exceptate (ONU 2908, 2909, 2910 și 2911).

Restricționează cerința de a transporta doar un număr mic de pachete.

Observații: Transportul echipamentului de stingere a incendiilor este în practică irelevant pentru transportul substanțelor cu numerele ONU 2908, 2909, 2910, ONU 2911, care pot fi transportate deseori în vehicule mici.

RO-SQ 15.5 (modificat)

Subiect: Distribuirea mărfurilor în ambalaje interne către vânzătorii cu amănuntul sau către utilizatori (excluzând cele din clasele 1, 4.2, 6.2 și 7) din depozite de distribuție locală către vânzătorii cu amănuntul sau către utilizatori și de la vânzătorii cu amănuntul către utilizatorii finali (N1).

Trimitere la anexa la directivă: 6.1.

Conținutul anexei la directivă: cerințe privind construcția și testarea ambalajelor.

Trimitere la legislația internă: The Carriage of Dangerous Goods and Use of Transportable Pressure Equipment Regulations 2004: Regulation 7(4) and Regulation 36 Authorisation Number 13.

Conținutul legislației interne: Nu este necesar ca ambalajelor să li se aloce un marcaj RID/ADR sau ONU sau să fie marcate într-un alt mod în cazul în care conțin mărfurile menționate în programul 3.

Observații: cerințele ADR nu sunt adecvate pentru etapele finale ale transportului de la un depozit de distribuție către un vânzător cu amănuntul sau un utilizator sau de la un vânzător cu amănuntul la un utilizator final. Scopul acestei derogări este acela de a permite ca recipientele interne de mărfuri pentru distribuția cu amănuntul să fie transportate pe porțiunea finală a unui parcurs de distribuție locală fără un ambalaj exterior.

RO-SQ 15.6 (modificat)

Subiect: Deplasarea cisternelor fixe, nominal goale și care nu sunt destinate utilizării ca echipamente de transport (N2).

Trimitere la anexa la directivă: părțile 5 și 7-9.

Conținutul anexei la directivă: cerințe privind procedurile de expediție, transportul, exploatarea și vehiculele.

Trimitere la legislația internă: The Carriage of Dangerous Goods and Use of Transportable Pressure Equipment Regulations 2004: Regulation 5(14).

Conținutul legislației interne: Reglementările nu se aplică transportului de cisterne de depozitare nominal goale.

Observații: Deplasarea unor astfel de cisterne fixe nu reprezintă un transport de mărfuri periculoase în sensul obișnuit, iar prevederile ADR nu pot fi aplicate în practică. Deoarece cisternele sunt „nominal goale”, cantitatea de mărfuri periculoase conținută efectiv de acestea este, prin definiție, extrem de mică.

LITUANIA

RO-SQ 20.1 (nou)

Subiect: Adoptarea RO-SQ 15.8.

Trimitere la legislația internă: Lietuvos Respublikos Vyriausybės 2000 m. kovo 23 d. nutarimas Nr. 337 „Dėl pavojingų krovinių vežimo kelių transportu Lietuvos Respublikoje” (Hotărârea Guvernului nr. 337 privind transportul rutier al mărfurilor periculoase în Republica Lituania, adoptată la 23 martie 2000).

ANEXA II

Derogări pentru statele membre privind transportul local limitat la teritoriul lor

SUEDIA

RO-LT 14.12 (nou)

Subiect: Transportul produsului ONU 0335 ARTIFICII.

Trimitere la anexa la directivă: anexa B punctul 7.2.4, V2 (1).

Conținutul anexei la directivă: Dispoziții privind utilizarea vehiculelor EX/II și EX/III.

Trimitere la legislația internă: apendicele 5 – reglementări speciale pentru transportul rutier intern al mărfurilor periculoase, emise în conformitate cu Legea privind transportul mărfurilor periculoase.

Conținutul legislației interne: În cazul transportării produsului ONU 0335 ARTIFICII, dispoziția specială V2 (1) de la punctul 7.2.4 se aplică numai în cazul unui conținut net de exploziv de peste 3 000 kg (4 000 kg cu remorca), cu condiția ca artificiile să fie încadrate la numărul ONU 0335 în conformitate cu tabelul implicit de clasificare a artificiilor de la punctul 2.1.3.5.5 din cea de-a paisprezecea ediție revizuită a Recomandărilor ONU privind transportul mărfurilor periculoase.

Această încadrare se face cu acordul autorității competente. O verificare a încadrării se efectuează la bordul unității de transport.

Observații: Transportul artificiilor se limitează la două scurte perioade din an: în preajma anului nou și la trecerea de la luna aprilie la luna mai. Transportul de la expeditori la depozite se poate efectua fără dificultate folosind parcul existent de vehicule omologate pentru transportul materialelor explozive. Cu toate acestea, distribuția artificiilor de la depozite către punctele de vânzare și returnarea la depozite a cantităților nevândute este limitată datorită lipsei vehiculelor omologate pentru transportul materialelor explozive. Transportatorii nu sunt interesați să investească în astfel de omologări deoarece nu își pot recupera cheltuielile. Acest fapt pune în pericol existența expeditorilor de artificii deoarece produsele lor nu pot ajunge pe piață.

La aplicarea acestei derogări este necesar ca clasificarea artificiilor să se fi făcut pe baza listei din Recomandările ONU pentru a se obține cea mai recentă clasificare.

Un tip de derogare similar este cel pentru artificiile ONU 0336, inclus în dispoziția specială 651, punctul 3.3.1 din ADR 2005.

LITUANIA

RO-LT 20.1 (nou)

Subiect: adoptarea RO-LT 4.1.

Trimitere la legislația internă: Lietuvos Respublikos Vyriausybės 2000 m. kovo 23 d. nutarimas Nr. 337 „Dėl pavojingų krovinių vežimo kelių transportu Lietuvos Respublikoje” (Hotărârea Guvernului nr. 337 privind transportul rutier al mărfurilor periculoase în Republica Lituania, adoptată la 23 martie 2000).

RO-LT 20.2 (nou)

Subiectul: adoptarea RO-LT 4.2.

Trimitere la legislația internă: Lietuvos Respublikos Vyriausybės 2000 m. kovo 23 d. nutarimas Nr. 337 „Dėl pavojingų krovinių vežimo kelių transportu Lietuvos Respublikoje” (Hotărârea Guvernului nr. 337 privind transportul rutier al mărfurilor periculoase în Republica Lituania, adoptată la 23 martie 2000).